Bagmandspolitiet skal nu vurdere, om Danske Licens Spil A/S, der er et datterselskab til Danske Spil, har overtrådt det regelsæt, som skal forhindre hvidvask.

Det er Spillemyndigheden, som har politianmeldt Danske Licens Spil A/S, som blandt andet udbyder tips, Oddset og onlinekasino, oplyser informationschef Thomas Rørsig.

Sagen drejer sig om en bestemt kundes spil på onlinekasino i 2013 og 2014.

Opførte sig mistænkeligt

Spillemyndigheden mener, at spilleren opførte sig så mistænkeligt, at Danske Licens Spil burde have indberettet ham til politiet. Danske Licens Spil mener, at spilleren havde en "uhensigtsmæssig" adfærd, som tydede på ludomani, og derfor ikke skulle indberettes til politiet.

Bagmandspolitiet - Statsadvokaten for Særlig Økonomisk og International Kriminalitet - skal nu vurdere, om der er tale om en overtrædelse.

I givet fald vil politiet lave et bødeforelæg, og derefter har Danske Licens Spil A/S mulighed for at indbringe sagen for retten.

I mandagens pressemeddelelse fortæller Danske Licens Spil i øvrigt, at man har opdateret og styrket procedurerne, så noget lignende ikke vil kunne ske igen.